CELEX: 32021D1027
Language: hu
Date: 2021-06-22 00:00:00
Title: A Tanács (EU) 2021/1027 határozata (2021. június 22.) az Európai Bizottságnak – a Személyi Juttatásokat Kezelő és Kifizető Hivatalnak (PMO) – a kinevezésre jogosult hatóságra és a munkaszerződések megkötésére jogosult hatóságra ruházott, a foglalkozási megbetegedés és baleset elleni biztosítással kapcsolatos hatáskörök gyakorlásával való megbízásáról

2021.6.24.   
               
               
                  HU
               
               
                  Az Európai Unió Hivatalos Lapja
               
               
                  L 224/29
               
            
         A TANÁCS (EU) 2021/1027 HATÁROZATA
         (2021. június 22.)
         az Európai Bizottságnak – a Személyi Juttatásokat Kezelő és Kifizető Hivatalnak (PMO) – a kinevezésre jogosult hatóságra és a munkaszerződések megkötésére jogosult hatóságra ruházott, a foglalkozási megbetegedés és baleset elleni biztosítással kapcsolatos hatáskörök gyakorlásával való megbízásáról
         AZ EURÓPAI UNIÓ TANÁCSA,
         tekintettel a 259/68/EGK, Euratom, ESZAK tanácsi rendelettel (1) megállapított, az Európai Unió tisztviselőinek személyzeti szabályzatára és az Európai Unió egyéb alkalmazottaira vonatkozó alkalmazási feltételekre és különösen az említett személyzeti szabályzat 2. cikkének (2) bekezdésére és az említett alkalmazási feltételek 6. cikkére,
         tekintettel a Tanács Főtitkársága kinevezésre jogosult hatóságának és munkaszerződések kötésére jogosult hatóságának meghatározásáról és a 2013/811/EU határozat hatályon kívül helyezéséről szóló, 2017. február 6-i (EU) 2017/262 tanácsi határozatra (2),
         mivel:
         
                     (1)
                  
                  
                     Az Európai Unió tisztviselői, illetve egyéb alkalmazottai az Európai Unió tisztviselőinek személyzeti szabályzatának (a továbbiakban: a személyzeti szabályzat) 73. cikke, illetve az Európai Unió egyéb alkalmazottaira vonatkozó alkalmazási feltételek (a továbbiakban: az alkalmazási feltételek) 28. és 95. cikke alapján foglalkozási megbetegedés és baleset elleni biztosításban részesülnek. A személyzeti szabályzat 73. cikke értelmében az említett biztosítás feltételeit a valamennyi intézménynek – az Európai Unió Bíróságának elnöke által 2005. december 13-án megállapított – közös megegyezésével meghatározott közös szabályok állapítják meg.
                  
               
                     (2)
                  
                  
                     Az Európai Bizottság Személyi Juttatásokat Kezelő és Kifizető Hivatala (PMO) felel a Bizottság és – a szolgáltatási szintre vonatkozó megállapodások révén – bizonyos egyéb uniós intézmények és szervek személyzete pénzügyi jogosultságainak kezeléséért és kifizetéséért.
                  
               
                     (3)
                  
                  
                     A szolgáltatási szintre vonatkozó, a PMO és a Tanács Főtitkársága (a továbbiakban: a Főtitkárság) között 2019. május 3-án kötött megállapodás alapján a PMO felel a Főtitkárság személyzete tekintetében a személyi juttatások, a nyugdíjjogosultságok és a munkanélküli ellátások kezeléséért és kifizetéséért. Az (EU) 2019/792 tanácsi határozat (3) értelmében az említett területeken a PMO gyakorolja a kinevezésre jogosult hatóság és a munkaszerződések megkötésére jogosult hatóság bizonyos hatásköreit.
                  
               
                     (4)
                  
                  
                     A szolgáltatási szintre vonatkozó, 2019. május 3-i megállapodás többek között előírja, hogy a PMO által nyújtott szolgáltatások körét ki lehet terjeszteni a Főtitkárság személyzetére vonatkozó foglalkozási megbetegedés és baleset elleni biztosítás kezelésére. Mivel az említett biztosításra vonatkozó feltételek valamennyi intézmény esetében közösek, és mivel a PMO rendelkezik a szükséges kapacitásokkal és tapasztalattal, helyénvaló a PMO-t megbízni az ilyen szolgáltatásokkal.
                  
               
                     (5)
                  
                  
                     Annak érdekében, hogy érvényt szerezzen az ilyen szolgáltatások átadásának, a Tanácsnak meg kell bíznia a PMO-t a Főtitkárság személyzete tekintetében a kinevezésre jogosult hatóságra és a munkaszerződések megkötésére jogosult hatóságra ruházott releváns hatáskörök gyakorlásával.
                  
               
                     (6)
                  
                  
                     A jogbiztonságnak a Főtitkárság személyzete számára történő biztosítása érdekében egyértelművé kell tenni, hogy a foglalkozási megbetegedés és baleset elleni biztosítással kapcsolatos kérelmeket és panaszokat a Bizottsághoz kell benyújtani. Ugyanezen célból egyértelművé kell tenni, hogy az Európai Unió Bírósága elé terjesztett kapcsolódó fellebbezéseket a Bizottsággal szemben kell megtenni,
                  
               ELFOGADTA EZT A HATÁROZATOT:
         
            1. cikk
            
               (1)   A Tanács – a személyzeti szabályzat 73. cikkének, illetve az alkalmazási feltételek 28. és 95. cikkének alkalmazásával kapcsolatban – a Tanács Főtitkárságának személyzete tekintetében az Európai Bizottság Személyi Juttatásokat Kezelő és Kifizető Hivatalát (PMO) bízza meg a személyzeti szabályzat által a kinevezésre jogosult hatóságra, illetve az alkalmazási feltételek által a munkaszerződések megkötésére jogosult hatóságra ruházott hatáskörök gyakorlásával.
            
            
               (2)   Az e cikk (1) bekezdésében említett ügyekkel kapcsolatos kérelmeket és panaszokat a személyzeti szabályzat 90c. cikke, illetve az alkalmazási feltételek 46. és 117. cikke értelmében a Bizottságnak a kinevezésre jogosult hatóságához, illetve a munkaszerződések megkötésére jogosult hatóságához kell benyújtani. Az e cikk (1) bekezdésében említett ügyekkel kapcsolatos, az Európai Unió Bírósága elé terjesztett fellebbezéseket a személyzeti szabályzat 91a. cikke, illetve az alkalmazási feltételek 46. és 117. cikke értelmében a Bizottsággal szemben kell megtenni.
            
         
         
            2. cikk
            Ez a határozat 2021. július 1-jén lép hatályba.
         
         
            Kelt Luxembourgban, 2021. június 22-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  HL L 56., 1968.3.4., 1. o.
         
         
            (2)  HL L 39., 2017.2.16., 4. o.
         
         
            (3)  A Tanács (EU) 2019/792 határozata (2019. május 13.) az Európai Bizottságnak – a Személyi Juttatásokat Kezelő és Kifizető Hivatalnak (PMO) – a kinevezésre jogosult hatóságra és a munkaszerződések megkötésére jogosult hatóságra ruházott bizonyos hatáskörök gyakorlásával való megbízásáról (HL L 129., 2019.5.17., 3. o.).